Zrušenie Koncepcie zabezpečenia technickej ochrany a obnovy železníc 
v období brannej pohotovosti štátu

(návrh)

      Schválením ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu, zákona č. 414/2002 Z. z. o hospodárskej mobilizácii a o zmene zákona č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov, zákona č. 319/2002 Z. z. o obrane Slovenskej republiky a zákon č. 387/2002 Z. z. o riadení štátu v krízových situáciách mimo času vojny a vojnového stavu a zákona č. 320/2002 Z. z. o brannej povinnosti sa vytvorili legislatívne podmienky pre zabezpečenie realizácie podstatnej časti úloh vyplývajúcich z uznesenia 35. schôdze Rady obrany štátu k bodu 10 „Koncepcia zabezpečenia technickej ochrany a obnovy železníc v období brannej pohotovosti štátu“. 

      Predmetné úlohy sú zabezpečené nasledovne:

Úloha 1 a) uložená ministrovi dopravy, pôšt a telekomunikácií SR – v termíne do 31. 3. 2000 vypracovať smernicu na vytváranie železničných obnovovacích útvarov a smernicu na vytváranie železničných obnovovacích jednotiek bola splnená. Bol vypracovaný, schválený a distribuovaný súhrn 13 smerníc riešiacich oblasť vytvárania a činnosti obnovovacích kapacít.

Úloha 1 b) uložená ministrovi dopravy, pôšt a telekomunikácií SR v spolupráci s ministrom práce sociálnych vecí a rodiny– v termíne do 30. 6. 2000 vypracovať smernicu na vytváranie obnovovacích pracovných skupín a smernicu na vytváranie dopravno-mechanizačných stredísk. Návrhy smerníc boli spracované. Následne na základe predpokladov vyplývajúcich z vyhodnotenia bezpečnostných hrozieb a vyhodnotenia vonkajšieho bezpečnostného prostredia Slovenskej republiky, spracovaných Ministerstvom obrany SR, na ktorých základe nie je v strednodobom časovom výhľade proti Slovenskej republike známa žiadna bezpečnostná hrozba vojenského charakteru, bola potreba vytvárania pracovných skupín a dopravno-mechanizačných stredísk už v období mimo krízovej situácie vyhodnotená ako nepotrebná. Pracovné skupiny i dopravno-mechanizačné strediská je možné vytvoriť variabilne, na základe skutočnej charakteristiky krízovej situácie až v období po vzniku krízovej situácie využitím ustanovení ústavného zákona č. 227/2002 Z. z.  o bezpečnosti štátu v čase vojny, vojnového stavu, výnimočného stavu a núdzového stavu a ustanovení zákona č. 319/2002 Z. z. o obrane Slovenskej republiky - upravujúcich oblasť pracovnej povinnosti a povinnosti vecného plnenia.

Úloha 1 c) uložená ministrovi dopravy, pôšt a telekomunikácií SR v spolupráci s ministrom obrany – v termíne do 31. 12. 2000 prehodnotiť počet jednotlivých druhov obnovovacích kapacít. Úloha bola splnená. Ministerstvo obrany súhlasilo s vytváraným počtom obnovovacích kapacít. V súčasnosti v zmysle zákona č. 414/2002 Z. z. o hospodárskej mobilizácii a o zmene zákona č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov je rozsah vytváraných obnovovacích kapacít na plnenie úloh stavebných a sanačných činností plne v kompetencii Ministerstva dopravy, pôšt a telekomunikácií SR. Oblasť plnenia predmetných úloh je upravená Metodickým usmernením pre organizáciu stavebných a sanačných činností na železničných dráhach Slovenskej republiky v krízových situáciách.

Úloha 1 d) uložená ministrovi dopravy, pôšt a telekomunikácií SR v spolupráci s predsedom Správy štátnych hmotných rezerv SR  – v termíne do 31. 12. 2000 vypracovať zásady na stanovenie výšky zásob obnovovacieho materiálu skladovaného v mobilizačných rezervách. Úloha bola splnená. Boli vypracované, schválené a zainteresovaným subjektom HM distribuované „Zásady stanovenia požiadavky na tvorbu zásob mobilizačných rezerv obnovovacieho materiálu a materiálu na opravy železničných koľajových vozidiel“.

Úloha 1 e) uložená ministrovi dopravy, pôšt a telekomunikácií SR v spolupráci s ministrom práce, sociálnych a rodiny a predsedom Správy štátnych hmotných rezerv SR  – priebežne realizovať čiastkové úlohy vyplývajúce zo schválenej koncepcie. Úloha je priebežne plnená. 

Úloha 3 a) uložená všetkým ministrom a vedúcim ostatných ústredných orgánov štátnej správy – každoročne k termínu 30. apríla predložiť aktualizované požiadavky na železničné prepravy na obdobie brannej pohotovosti štátu. V súčasnosti je problematika predkladania požiadaviek na železničné prepravy upravená „Metodickým usmernením pre organizáciu dopravného zabezpečenia  počas krízovej situácie na úseku železničnej dopravy“.

Úloha 3 b) uložená všetkým ministrom a vedúcim ostatných ústredných orgánov štátnej správy - u subjektov HM vo svojej pôsobnosti zabezpečiť poskytnutie informácií Železniciam Slovenskej republiky o zamestnancoch nezaradených na plnenie mobilizačnej úlohy vlastného subjektu HM (voľná disponibilná záloha) a zabezpečiť následné splnenie úloh spojených s oslobodením zamestnancov vybraných na vytvorenie železničných obnovovacích útvarov, resp. železničných obnovovacích jednotiek od výkonu mimoriadnej služby podľa zákona       č. 351/1997 Z. z. branný zákon. 

Úloha 3 c) uložená všetkým ministrom a vedúcim ostatných ústredných orgánov štátnej správy - u subjektov HM vo svojej pôsobnosti zabezpečiť poskytnutie informácií Železniciam Slovenskej republiky o dopravných a mechanizačných prostriedkoch  nezaradených na plnenie mobilizačnej úlohy vlastného subjektu HM (voľná disponibilná záloha) a zabezpečiť následné splnenie úloh spojených s oslobodením dopravných a mechanizačných prostriedkov  vybraných na vytvorenie železničných obnovovacích útvarov, resp. železničných obnovovacích jednotiek.

      Splnenie úloh 3 b) a 3 c) si v súčasnosti nevyžaduje priamu zaangažovanosť ministrov a vedúcich ústredných orgánov štátnej správy, keďže možnosť ich plnenia je v dostatočnom rozsahu upravená platnými legislatívnymi normami. Evidencia ľudských zdrojov i evidencia vecných prostriedkov je súčasťou opatrení hospodárskej mobilizácie a využitie ľudských zdrojov i vecných prostriedkov je upravené v rámci inštitútu nariadenia pracovnej povinnosti a inštitútu nariadenia vecného plnenia, legislatívne upravených v ústavnom zákone                 č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu, v zákone č. 414/2002 Z. z. o hospodárskej mobilizácii a o zmene zákona     č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov, v zákone č. 319/2002 Z. z. o obrane Slovenskej republiky a v zákone         č. 387/2002 Z. z. o riadení štátu v krízových situáciách mimo času vojny a vojnového stavu. 

      Vzhľadom na skutočnosť, že úlohy z uznesenia 35. schôdze Rady obrany štátu k bodu 10 „Koncepcie zabezpečenia technickej ochrany a obnovy železníc v období brannej pohotovosti štátu“ sú splnené, resp. ich plnenie je zabezpečené v zmysle ustanovení platných legislatívnych noriem a metodických usmernení MDPT SR, navrhujeme predmetnú koncepciu  z r u š i ť bez náhrady.